स्थानीयवासीले श्रमदान गरेर म्याग्दीको सदरमुकाम बेनी बजारदेखि छिमेकी जिल्ला पर्वतको मल्लाज माझफाँट गाविस जोड्ने पदमार्ग बनाउन शुरू गरेका छन् । बेनीको कालीपुलदेखि मल्लाजमा डिलफाँट हुँदै माझफाँट जोड्ने एक किलोमिटर ३ सय मिटर पदमार्ग बनाउन माझफाँटका बासिन्दा श्रमदानमा जुटेका हुन् । गाउँ विकास समिति र दाताले उपलब्ध गराएको अनुदान अपुग भएपछि माझफाँटको ९ ओटै वडाका १ हजार ५ सय घरपरिवारले पालो लगाएर श्रमदान गरिरहेका छन् ।
हाल कच्ची अवस्थामा रहेको उकालो घोरेटो बाटो साँघुरो भई दुर्घटनाको जोखीम बढेकाले रेलिङसहितको पक्की सिँढी बनाउन लागिएको उपभोक्ता समितिका अध्यक्ष रामबहादुर विकले बताए । अहिलेसम्म सय मिटर पदमार्ग निर्माण गरिसकिएको छ । पदमार्गबाट पर्वतको माझफाँट, लेकफाँट, बाँसखर्क, म्याग्दीको राम्चेलगायत गाविसका बासिन्दा लाभान्वित हुनेछन् । पदमार्ग निर्माण भएपछि ऐतिहासिक मल्लाज दरबार, शिवालय गुफालगायत धार्मिक स्थल र सुन्तलागाउँ बाँसखर्कको पर्यटन प्रवद्र्धन हुने अपेक्षा गरिएको छ ।
उपभोक्ता समितिका सचिव टेकबहादुर बरुवालले पदमार्गको बीचबीचमा विश्रामस्थल र रङगरोगन पनि गरिने भएकाले बेनी हुँदै नाङ्गी, घोरेपानी, पुनहिल जाने पर्यटकलाई मल्लाज भित्र्याउने सोच बनाएको बताए । पदमार्ग निर्माण गर्न बेल्जियममा रहेको प्रवासी नेपालीको संस्था विकास नेपाल बेल्जियमले रू. ५ लाख र माझफाँट गाविसले १ लाख रुपैयाँ उपलब्ध गराएको छ । रू. ४६ लाख लगानी हुने पदमार्गको बाँकी सबै काम स्थानीय स्रोत र जनश्रमबाट गरिने उपभोक्ता समितिले जानकारी दिएको छ । रासस